सहरसा : मैथिलीक फिल्मक विकासक लेल बीतल बुधकेँ मिथिला फिल्म सोसाइटी केर गठन कएल गेल, जखन की अप्रैल 2014मे मिथिला फिल्म फेस्टिवलक आयोजन होएत। फिल्म निर्देशक मनोज झा श्रीपति, अभिनेता राहुल सिंहा, साहित्य फिल्मकर्मी किसलय कृष्ण, सुमन खां केर नेतृत्वमे बनल सोसाइटीमे अभय कुमार मनोज आ सुभाषचंद्र झा केँ उपाध्यक्ष, अनिल कुमार केँ सचिव, संजय सारथी केँ कोषाध्यक्ष, कश्यप वात्सल्य, अमित जयजय, प्रभात सिंहा, नंद शंकर आ रमेश पासवान केँ कार्यकारिणी सदस्य मनोनीत कएल गेल। पत्रकारसं गप्प करैत निर्देशक मनोज श्रीपति बतौलनि जे सोसाइटीक माध्यमे शहरमे फिल्म निर्माणसं संबंधित तकनीक केर जनतब आ प्रशिक्षण दऽ रोजगारक अवसर पैदा कएल जाएत, एहि लेल मुंबईसं विशेषज्ञकेँ बजाएल जाएत। अभिनेता राहुल सिन्हा कहलनि जे मैथिलीक विकास लेल आगामी अप्रैल 2014मे सहरसामे मिथिला फिल्म फेस्टिवलक आयोजन कएल जाएत जेकर तैयारी शुरू भऽ गेल अछि।
 जनकपुरधाम : राम जानकी विवाह पञ्चमी महोत्सवक दोसर दिन फुलवारी लीला कार्यक्रम सम्पन्न भेल अछि । ओ अवसरमे राम जानकीक प्रतीकक रुपमे रहल राम लीलाक रामजानकीके विवाह मण्डपक प्रांगणमे रहल फुलवारीमे घुमाओल गेल छल। त्रेता युगमे भगवान राम आ जानकीक प्रथम भेट गिरिजा स्थानक फुलवारीमे भेल छल ओहिके संस्मरणमे फुलवारी लीला जनकपुरमे कएल जाइत अछि। फुलवारीमे राम आ लक्ष्मण घुमने छलथि एहिके क्रममे जानकीसंग भेट कराओल गेल छल। ओ भेट देखबाक लेल विवाह मण्डपमे स्थानीयवासीसभक भीड लागल छल। जानकी मन्दिरक महन्थ राम तपेश्वर दास वैष्णव कहलन्हि ओ दृश्य मिथिलाक पहिचान रहलासँ ओहिके विवाह पञ्चमी महोत्सवमे देखाओल जाएत अछि। फुलवारीमे लाल कार्पेट ओछाकऽ घुमाओल गेल ओ दृश्य देखए लाइक छल। स्वयं जानकी मन्दिरक महन्थ राम तपेश्वर दास वैष्णव आ सहायक महन्थ राम रोशन दास राम जानकीक बाटमे फुल छिटने रहथि। फुलवारी लीला पहिलबेर जनकपुरमे एहि प्रकारे कएल गेल अछि। भारतक गुजरातसँ विवाह पञ्चमी महोत्सव देखए जानकी मन्दिर पहुँचल पुनम खन्ना कहलीह फुलवारी लीलाक बहुत रोमाञ्चक दृश्य देखएके जनकपुरमे अवसर भेटल। ओ अवसरमे जनकपुरमे भजन किर्तन कएल गेल छल। महिलासभ विवाहक गीत सेहो गौने छलीह। सातदिवसीय विवाह पञ्चमी महोत्सवक पहिल दिन नगर दर्शन कार्यक्रम आ दोसर दिन फुलवारी लीला भेल तऽ तेसर दिन धनुष यज्ञ, चारिम दिन तिलकोत्सव, पांचमदिन मटकोर, छठम दिन शुभ विवाह आ सातमदिन रामकलेवा होएत। धनुष यज्ञ जानकी मन्दिरक प्राङ्गणमे होएत। ओ कार्यक्रमके विशेष तैयारी कएल जा रहल अछि। (समदिया : सुजीत कुमार झा)
347 टा गाम बनत 'आदर्श गाम'
दरभंगा : नागेँद्र झा स्टेडियममे बीतल रविकेँ शुरू भेल 'मिथिला लोक उत्सव-2013' जेकर उद्घाटन बिहार सरकारक ग्रामीण विकास मंत्री नीतीश मिश्रा केलनि। ओ कहलनि जे बिहार सरकार दरभंगामे मिथिला लोक उत्सव तेसर बरख करबा रहल अछि, मिथिलावासी लेल इ गौरवक गप्प अछि। एहि लोक उत्सवमे मिथिला ग्रामक संग विकास मेलामे लागल कतेको स्टॉलसं मिथिलाकेँ देखल जा सकत। लोक उत्सवक पहिल दिन लोक गायिका श्रीमती रंजना झा, रामबाबू-भगवानबाबू दुखी राम आदि मैथिली गीतसं लोक केँ झूमेला संगे झरनी, जट-जटिन आदि धरोहर मंच मधुबनी द्वारा प्रस्तुत कएल गेल। मंचक संचालन मैथिली अकादमी, पटनाक पूर्व अध्यक्ष कमलकांत झा केलनि आ उद्घोषणा डॉ. सोनी सिंह केलनि। लोक उत्सवक पहिल दिन रंजना झा, बिहार गौरव सम्मानसं सम्मानित भेली।
 मधुबनी : मधुबनी मिथिला संस्कृतिक गढ़ अछि। एतुक्का विशेषता सामाजिक एकता अछि। आइ मधुबनीक 42म जिला स्थापना दिवस पर संकल्प लेबाक जिलाक विकासक लेल काज करब। इ गप्प बीतल रवि केँ स्थापना दिवस समारोहक उद्घाटन करैत हुए लोकेश कुमार सिंह कहलनि। विधायक विनोद नारायण झा मधुबनीक विशेषता पर जोर देलनि। ओ शिक्षा, कृषि, सिंचाई पर बेसी ध्यान देबाक गप्प कहलनि, मिथिला पेंटिंगक आधार केँ आओर मजगूत कऽ एकर नव ऊंचाई देबय पड़त। उद्घाटन समारोहक संचालन पं. विपिन कुमार पांडेय केलनि। ओतहि दोसर सत्रमे जेकर संचालन मैथिलीक प्रसिद्ध हास्य कलाकार राम सेवक ठाकुर केलनि जाहिमे कुमकुम झा, चंद्रिका कुमारी, कुंज बिहारी मिश्र, राजनीति रंजन, अरविंद कुमार संगे कतेको कलाकार मैथिली गीत गाबि दर्शकक प्रशंसा पौलनि। एहि मौका पर DM लोकेश कुमार सिंह, विधायक सतीश साह, डा. बीएन सिंह, मिथिलेश कुमार, अशोक कुमार,संजीव सिन्हा, नरेश झा संगे अन अधिकारी उपस्थित छलथि।
 सीतामढ़ी : जिलाक सीतामढ़ी मंडल जेलसं रविदिन भोर छापेमारीमे 7 टा मोबाईल फोन संग किछु आन आपत्तिजनक समान पाएल गेल। पुलिस सूत्र बतौलनि जे सूचना भेटल छल जे किछु अपराधी मोबाइल फोनसं आपराधिक घटनासं जुड़ल अछि। एहि आधार पर सदर अनुमंडलाधिकारी महेन्द्र कुमार आ पुलिस उपाधीक्षक संतोष कुमारक नेतृत्वमे जेलक सभ वार्डमे तलाशी लेल गेल। सूत्रक मानी तऽ एहि अभियानमे 7 गोट मोबाईल फोन, 8 टा चार्जर, 3 टा ईयरफोन आदि पाएल गेल अछि। एहि मामला केँ लऽ डुमरा थानामे एकटा मामला दर्ज कएल गेल अछि। जेलक भीतर मोबाईल फोन कोन पहुंचल, एहि पर जांच कएल जा रहल अछि।
 सहरसा : मिथिला, माछ, पान आ मखानक लेल प्रसिद्ध रहल अछि। बाढ़ि प्रभावित मिथिलाक अधिकांश भागमे बरख भरि पानि रहबाक कारणे माछ पालनक व्यापक संभावना अछि। सरकार द्वारा मत्स्यपालक लेल कतेको योजना चलाएल जा रहल अछि मुदा योजना धरातल पर नहि उतरि रहल अछि परिणामस्वरुप रोटीक खोजमे क्षेत्रक मलाह आन प्रदेशमे भटकि रहल छथि। जानकारक मानी तऽ मिथिलामे आंध्र प्रदेशसं बेसी मत्स्यपालनक संभावना अछि। एतुक्का माछ देशक आन भागक माछसं बेसी स्वादिष्ट होइत अछि मुदा, सरकार आ विभागक लापरवाहीक कारणे बाजारक अभावमे एतुक्का माछ आन ठाम पठा देल जाइत अछि आ एतुक्का लोक आंध्र प्रदेशक माछ खेबा लेल मजबूर छथि। कोसी तटबंधक पूर्वी भागमे 5 किलोमीटर धरि बरख धरि पान रहैत अछि। एहि माटि पर कृषि काज सेहो नहि भऽ पाबेत अछि। एहिमे जौँ मत्स्यपालनक योजना बनाएल जाय तऽ जमीनक उपयोग तऽ होएबे करत आ एहिसं लोग लाभांवित हेता। एकरा संगे एहि जिलामे लगभग साढ़े चार सौ सरकारी आ निजी जलकर अछि मुदा सरकारसं अपेक्षित सहयोग नहि भेटबाक कारणे एहि क्षेत्रमे मत्स्यपालन नहि भऽ पबैत अछि। मलाह माछक बीज लेल कोलकाता पर निर्भर अछि, नहि तऽ मलाह केँ ऋण भेटैत अछि आ नहि बीमाक लाभ भेटैत अछि। उचित प्रश्रयक अभावमे जिलामे माछ पालनक अपार संभावना दम तोड़ि रहल अछि।
 मधेपुरा/मुरलीगंज : मुरलीगंज-मधेपुरा रेलखंडक बीच आमान परिवर्तनक काज पूर्ण होएबाक बादो ट्रेनक परिचालन शुरू नहि होएबासं आक्रोशित लोक बृहस्पति केँ स्थानीय रेलवे स्टेशन पर रेल संघर्ष समितिक तत्वावधानमे धरना पर बैसला। मुख्य संरक्षा आयुक्त रेल आरपी यादव आ समस्तीपुरक DRM अरुण कुमार मल्लिक आमान परिवर्तन कार्यो का निरीक्षण करबक बाद 3 सप्ताहक भीतर मुरलीगंज-मधेपुराक बीच रेलवे ट्रैक पर ट्रेन चलेबाक आश्वासन देने छलथि मुदा 3 सप्ताहसं बेसी समय बीतलाक बादो ट्रेनक परिचालन शुरू नहि कएल जेबासं स्थानीय लोक संगे विभिन्न राजनीतिक एवं गैर राजनीतिक संगठनसं जुड़ल लोक आक्रोशित छथि। बृहस्पति केँ आक्रोशित लोक धरना कार्यक्रम केँ संबोधित करैत कहलनि जे आगामी 4 दिसंबर धरि जौँ रेल परिचालन शुरू नहि कएल गेल तऽ 5 दिसंबर केँ उग्र आंदोलन होएत। धरना कार्यक्रममे नगर पंचायतक उपाध्यक्ष सुनील मंडल, नगर पार्षद क्रमशः पुष्पा मिश्र, अंजना देवी, ललिता देवी, पूनम देवी, प्रो. नागेन्द्र प्रसाद यादव, प्रभात कुमार, उपेन्द्र आनंद, कांग्रेसक उमेशचन्द्र यादव, संघर्ष समितिक संयोजक नगर पार्षद विजय कुमार यादव, आदि उपस्थित छलथि।
 काठमांडू : नेपाल क्रिकेट टीम बुध दिन हांगकांग केँ पछाड़ि केँ पहिल बेर ICC T-20 विश्वकप 2014 लेल चुनल गेल। अबु धाबीक शेख जायद स्टेडियममे बुधदिन भेल क्वालीफाइंग मैचमे नेपाल, हांगकांग केँ 5 विकेटसं हरा केँ मैच जीतल। एहिसं पहिले हांगकांग निर्धारित 20 ओवरमे आठ विकेट पर 143 रन बनेलक। एहि जीतक संग नेपाल क्वालीफाइंग टूर्नामेंटक सेमीफाइनलमे सेहो पहुंचि गेल, जतय ओकर मुकाबला अफगानिस्तानसं होएत। नेपालक लेल पारस खड़का 46 आ ज्ञानेंद्र मल्ल 30 रन बनेलनि, जबकि जितेंद्र मुखिया तीन विकेट लेलनि मुदा हैट्रिकसं वंचित रहला।
 सीतामढ़ी : सीतामढ़ी-आनंद विहार केँ बीच चलय वाली 14006 लिच्छवी एक्सप्रेस पर डेढ़ महिनाक ब्रेक लागि गेल अछि। एहि ट्रेन केँ विभाग 28 दिसंबरसं 15 फरवरी धरि लेल रद्द कऽ देलक अछि। बताबी जे कुहेसक कारणे एहि ट्रेनक संगे दर्जनोँ ट्रेन केर मार्ग परिवर्तन आ रद्द कएल गेल अछि।
 Powered by Blogger. 